b'\n_START_ARTICLE_\nKapteeni Grantin lapset\n_START_SECTION_\nJuoni\n_START_PARAGRAPH_\nHuvipursi Duncan on ensimm\xc3\xa4isell\xc3\xa4 matkallaan ja havaitsee vanavedess\xc3\xa4\xc3\xa4n laiskasti uiskentelevan hain. Silkasta uteliaisuudesta miehist\xc3\xb6 p\xc3\xa4\xc3\xa4tt\xc3\xa4\xc3\xa4 pyydyst\xc3\xa4\xc3\xa4 otuksen. Kun hain vatsaa tutkikaan sen sis\xc3\xa4lt\xc3\xa4 l\xc3\xb6ytyy omituinen m\xc3\xb6hk\xc3\xa4le, joka tarkemmin tutkittaessa ja puhdistettaessa osoittautuu samppanjapulloksi, jonka sis\xc3\xa4lle on ty\xc3\xb6nnetty jotakin._NEWLINE_Pullon sis\xc3\xa4lt\xc3\xa4 paljastuu kolmella kielell\xc3\xa4 kirjoitettu viesti; englanniksi, saksaksi ja ranskaksi. Kaikki viestit ovat pahasti kosteuden vaurioittamia, mutta kun kaikki palaset kootaan yhteen, Duncanin omistaja, lordi Glennarvan onnistuu p\xc3\xa4\xc3\xa4ttelem\xc3\xa4\xc3\xa4n viestin p\xc3\xa4\xc3\xa4asiallisen sis\xc3\xa4ll\xc3\xb6n._NEWLINE_Viestin on kirjoittanut skotlantilaisen Britannia-laivan kapteeni Harry Grant, joka kahden miehist\xc3\xb6ns\xc3\xa4 j\xc3\xa4senen kanssa on onnistunut pelastautumaan haaksirikosta paikkaan, joka on 37 leveyspiirill\xc3\xa4 etel\xc3\xa4isell\xc3\xa4 pallonpuoliskolla. Tulkinta osoittaa, ett\xc3\xa4 haaksirikkopaikka on Patagonian rannikolla Argentiinassa._NEWLINE_Luottaen tulkintansa oikeellisuuteen lordi Glennarvan matkustaa Lontooseen pyyt\xc3\xa4m\xc3\xa4\xc3\xa4n meriministeri\xc3\xb6lt\xc3\xa4 apua kapteeni Grantin etsimisess\xc3\xa4, mutta h\xc3\xa4nen toiveensa avun saamisesta tyrm\xc3\xa4t\xc3\xa4\xc3\xa4n kylm\xc3\xa4sti. Kotiin palatessaan h\xc3\xa4n l\xc3\xb6yt\xc3\xa4\xc3\xa4 kapteeni Grantin lapset, Maryn ja Robertin linnasta ja joutuu ik\xc3\xa4v\xc3\xa4kseen kertomaan n\xc3\xa4ille, ettei heid\xc3\xa4n is\xc3\xa4\xc3\xa4ns\xc3\xa4 ryhdyt\xc3\xa4 etsim\xc3\xa4\xc3\xa4n. Lordi Glennarvanin vaimo, Helena, kuitenkin ehdottaa, ett\xc3\xa4 he itse ryhtyisiv\xc3\xa4t kapteenia etsim\xc3\xa4\xc3\xa4n, sill\xc3\xa4 heill\xc3\xa4 on k\xc3\xa4yt\xc3\xb6ss\xc3\xa4\xc3\xa4n hyv\xc3\xa4 laiva, Duncan._NEWLINE_Rohkean naisen toiveesta Duncan varustetaan pitk\xc3\xa4lle matkalle matkustajinaan lordi Glennarvan itse, lady Helena ja Grantin lapset. Lis\xc3\xa4ksi inhimillisen erehdyksen seurauksena alukselle osuu ranskalainen maantieteilij\xc3\xa4, Jaques Paganel, jonka apu kapteeni Grantin etsinn\xc3\xa4ss\xc3\xa4 osoittautuu eritt\xc3\xa4in hy\xc3\xb6dylliseksi._NEWLINE_Seurue kulkee  Magalhaesin salmen l\xc3\xa4vitse Chileen, josta lordi l\xc3\xa4himpien seuralaistensa kanssa p\xc3\xa4\xc3\xa4tt\xc3\xa4\xc3\xa4 kulkea koko matkan mantereen poikki. Duncan l\xc3\xa4hetet\xc3\xa4\xc3\xa4n odottamaan heit\xc3\xa4 Argentiinan rannikolle, jossa he uskovat voivansa palata alukselle yhdess\xc3\xa4 kapteeni Grantin kanssa._NEWLINE_Matkan varrelle osuu sek\xc3\xa4 iloisia ett\xc3\xa4 ep\xc3\xa4toivoisia hetki\xc3\xa4, joista j\xc3\xa4lkimm\xc3\xa4iset huipentuvat siihen oivallukseen, ettei kapteeni Grant ole milloinkaan ollut haaksirikossa Patagoniassa. Lohdutukseksi pullopostin viestist\xc3\xa4 pystyt\xc3\xa4\xc3\xa4n tekem\xc3\xa4\xc3\xa4n uusi tulkinta, joka t\xc3\xa4ll\xc3\xa4 kerralla n\xc3\xa4ytt\xc3\xa4\xc3\xa4 ohjaavan matkalaiset Australiaan. Saapuessaan Duncanille lordi Glennarvan nopeasti rauhoittaa laivaan j\xc3\xa4\xc3\xa4neit\xc3\xa4, jotka ehtiv\xc3\xa4t jo pel\xc3\xa4t\xc3\xa4, ettei Grantia milloinkaan l\xc3\xb6ydet\xc3\xa4._NEWLINE_Duncan jatkaa matkaansa Atlantin halki poiketen sen pienill\xc3\xa4 saarilla, jotka osuvat 37 leveyspiirille, mutta mist\xc3\xa4\xc3\xa4n ei l\xc3\xb6ydy merkki\xc3\xa4k\xc3\xa4\xc3\xa4n kapteenista tai t\xc3\xa4m\xc3\xa4n kahdesta toverista._NEWLINE_Australiassa heit\xc3\xa4 odottaa uskomattoman onnekas sattuma: er\xc3\xa4\xc3\xa4lt\xc3\xa4 maatilalta he l\xc3\xb6yt\xc3\xa4v\xc3\xa4t Tom Ayrtonin, joka on ollut Britannialla yhdess\xc3\xa4 kapteeni Grantin kanssa. Ayrton kertoo, ett\xc3\xa4 haaksirikosta l\xc3\xa4htien h\xc3\xa4n on uskonut olevansa ainoa pelastunut, mutta vakuuttaa heti, ett\xc3\xa4 pystyy opastamaan lordi Glennarvanin haaksirikkopaikalle, mist\xc3\xa4 ehk\xc3\xa4 viel\xc3\xa4 pystyy l\xc3\xb6yt\xc3\xa4m\xc3\xa4\xc3\xa4n j\xc3\xa4lki\xc3\xa4 kapteeni Grantista._NEWLINE_Duncan l\xc3\xa4hetet\xc3\xa4\xc3\xa4n korjattavaksi Melbourneen, sill\xc3\xa4 pitk\xc3\xa4 merimatka on vaurioittanut sen potkuria, mutta lordi Glennarvan, lady Helena, kapteenin lapset ja muutamat muut valikoidut yst\xc3\xa4v\xc3\xa4t l\xc3\xa4htev\xc3\xa4t Ayrtonin opastamina samoamaan Australian halki. Ayrton osoittautuu kuitenkin petolliseksi ja aiheuttaa vahinkoa matkalaisille apunaan ryhm\xc3\xa4 karanneita rangaistusvankeja. H\xc3\xa4nen katala suunnitelmansa on kaapata Duncan ja ryhty\xc3\xa4 merirosvoilemaan._NEWLINE_Lopulta petos tulee ilmi ja Ayrton joutuu pakenemaan. H\xc3\xa4n saa siepattua kirjeen, jolla Glennarvan kutsuu Duncanin sovittuun kohtauspaikkaan ja l\xc3\xa4htee itse viem\xc3\xa4\xc3\xa4n viesti\xc3\xa4._NEWLINE_Glennarvan onnistuu vaikeuksien kautta saapumaan paikkaan, jossa Duncanin piti h\xc3\xa4nt\xc3\xa4 odottaa, mutta alusta ei n\xc3\xa4y. H\xc3\xa4n s\xc3\xa4hk\xc3\xb6tt\xc3\xa4\xc3\xa4 Melbourneen, josta ilmoitetaan, ett\xc3\xa4 alus on l\xc3\xa4htenyt jo useita p\xc3\xa4ivi\xc3\xa4 aikaisemmin tuntemattomaan m\xc3\xa4\xc3\xa4r\xc3\xa4np\xc3\xa4\xc3\xa4h\xc3\xa4n._NEWLINE_Suruissaan miehist\xc3\xb6ns\xc3\xa4 vuoksi lordi Glennarvan valmistautuu palaamaan pettyneen\xc3\xa4 Skotlantiin, mutta joutuu havaitsemaan, ettei suoraa laivayhteytt\xc3\xa4 ole. Helpommaksi tilanteen kuitenkin tekee mahdollisuus matkustaa Uuteen-Seelantiin, Aucklandiin, josta kulkee vakituinen laivareitti. My\xc3\xb6s Auckland sattuu osumaan 37 leveyspiirille, joten Glennarvan ei ole kovinkaan pettynyt pyrkimyksess\xc3\xa4\xc3\xa4n matkustaa sinne._NEWLINE_Matka Uuteen-Seelantiin ei suju suunnitelmien mukaan ja seurue p\xc3\xa4\xc3\xa4tyy pahasti harhaan joutuen jopa maorien vangitsemaksi. Tuskallisten vaiheiden kautta he lopulta saapuvat Uuden-Seelannin l\xc3\xa4nsirannikolle, mist\xc3\xa4 suunnattomaksi yll\xc3\xa4tyksekseen ja riemukseen l\xc3\xb6yt\xc3\xa4v\xc3\xa4t kadonneen Duncanin, joka on jo kauan odottanut heit\xc3\xa4. Syyksi aluksen siell\xc3\xa4 oloon selvi\xc3\xa4\xc3\xa4, ett\xc3\xa4 hajamielinen Paganel olikin merkinnyt kirjeeseen t\xc3\xa4m\xc3\xa4n p\xc3\xa4\xc3\xa4m\xc3\xa4\xc3\xa4r\xc3\xa4n eik\xc3\xa4 Australian it\xc3\xa4rannikkoa kuten olisi pit\xc3\xa4nyt: h\xc3\xa4n toisteli itsekseen alkuper\xc3\xa4isess\xc3\xa4 viestiss\xc3\xa4 ollutta osin h\xc3\xa4vinnytt\xc3\xa4 sanaa " aland" ja sen enemp\xc3\xa4\xc3\xa4 miettim\xc3\xa4tt\xc3\xa4 huomaamattaan toistanut sen my\xc3\xb6s kirjeess\xc3\xa4._NEWLINE_Ayrton on lukittuna aluksen hyttiin, sill\xc3\xa4 saadessaan kuulla Duncanin suuntaavan Uuteen-Seelantiin h\xc3\xa4n on koettanut yllytt\xc3\xa4\xc3\xa4 miehist\xc3\xb6n kapinaan._NEWLINE_Glennarvan tekee sopimuksen Ayrtonin kanssa, ett\xc3\xa4 t\xc3\xa4m\xc3\xa4 j\xc3\xa4tet\xc3\xa4\xc3\xa4n yksin\xc3\xa4isyyteen jollekin Tyynenmeren saarelle sen sijaan, ett\xc3\xa4 h\xc3\xa4net luovutettaisiin brittil\xc3\xa4isille viranomaisille karanneena rangaistusvankina. Glennarvan lupaa j\xc3\xa4tt\xc3\xa4\xc3\xa4 Ayrtonin Maria Theresian luodolle, joka sattuu heid\xc3\xa4n reitilleen 37 leveyspiiri\xc3\xa4 kuljettaessa, joten roisto tunnustaa kaiken. Todellisuudessa h\xc3\xa4n ei ole koko Australiassa olonsa aikana tiennyt mit\xc3\xa4\xc3\xa4n Britannian haaksirikosta, sill\xc3\xa4 riita kapteeni Grantin kanssa aluksella p\xc3\xa4\xc3\xa4ttyi siihen, ett\xc3\xa4 Ayrton j\xc3\xa4tettiin oman onnensa nojaan Australian rannikolle._NEWLINE_Maria Teresia saavutetaan illan jo h\xc3\xa4m\xc3\xa4rtyess\xc3\xa4, jolloin havaitaan huolestuttava ilmi\xc3\xb6: saarella n\xc3\xa4ytt\xc3\xa4\xc3\xa4 palavan tuli. Y\xc3\xb6n aikana Duncan pysyttelee turvallisen v\xc3\xa4limatkan p\xc3\xa4\xc3\xa4ss\xc3\xa4 saaresta voidakseen aamulla n\xc3\xa4hd\xc3\xa4, mit\xc3\xa4 pienell\xc3\xa4 maalaikulla on tekeill\xc3\xa4. Mary ja Robert ovat laivan kannella ja uskovat kuulevansa is\xc3\xa4ns\xc3\xa4 \xc3\xa4\xc3\xa4nen huutavan apua merell\xc3\xa4, mutta koska \xc3\xa4\xc3\xa4ni ei toistu, kukaan muu Duncanilla ei usko lasten kertomukseen._NEWLINE_Aamun ensi valossa odottaa ilo ja ihmetys, sill\xc3\xa4 pienen saaren rannalla huitoo ja huiskii kapteeni Grant kahden toverinsa kanssa. Grant kertoo Glennarvanille, koko tarinan el\xc3\xa4m\xc3\xa4st\xc3\xa4\xc3\xa4n luodolla ja t\xc3\xa4m\xc3\xa4 puolestaan kertoo etsint\xc3\xa4retken vaiheet. Ilmi tulee my\xc3\xb6s huvittava tapaus, sill\xc3\xa4 englanninkielisiss\xc3\xa4 kartoissa saaren nimi on Maria Teresia, mutta ranskalaisissa se on Tabor, eik\xc3\xa4 Glennarvanin seurueessa matkustanut ranskalainen maantieteilij\xc3\xa4 sit\xc3\xa4 ole huomannut. Lis\xc3\xa4ksi maantieteilij\xc3\xa4n oli k\xc3\xa4ynyt Uudessa Seelannissa nolosti: h\xc3\xa4n oli joutunut yksin\xc3\xa4\xc3\xa4n er\xc3\xa4\xc3\xa4n maorip\xc3\xa4\xc3\xa4llik\xc3\xb6n vangiksi, ja t\xc3\xa4m\xc3\xa4 olikin pit\xc3\xa4nyt h\xc3\xa4nest\xc3\xa4 niin paljon, ett\xc3\xa4 oli m\xc3\xa4\xc3\xa4r\xc3\xa4nnyt tatuoimaan ranskalaisen koko ruumiin kaulan alapuolelta. Vaikka ranskalainen p\xc3\xa4\xc3\xa4sikin pakoon ja l\xc3\xb6ysi seurueensa, h\xc3\xa4n piti lopun ik\xc3\xa4ns\xc3\xa4 pitk\xc3\xa4hihaista ja yl\xc3\xb6s asti napitettua vaatetusta._NEWLINE_Duncanin l\xc3\xa4htiess\xc3\xa4 iloisissa merkeiss\xc3\xa4 paluumatkalle kohti Skotlantia Tom Ayrton j\xc3\xa4tet\xc3\xa4\xc3\xa4n saarensa yksin\xc3\xa4isyyteen pohtimaan rikoksiaan, mutta h\xc3\xa4nen k\xc3\xa4ytt\xc3\xb6\xc3\xb6ns\xc3\xa4 annetaan kaikki, mink\xc3\xa4 urhea kapteeni Grant tovereineen on saarelle saanut rakennettua. Viimeisin\xc3\xa4 sanoinaan Ayrtonille lordi Glennarvan lupaa joskus palata t\xc3\xa4t\xc3\xa4 hakemaan._NEWLINE_Pitk\xc3\xa4n matkan j\xc3\xa4lkeen Duncan palaa kotisatamaan tuoden mukanaan sek\xc3\xa4 jokaisen matkalle l\xc3\xa4hteneen ett\xc3\xa4 heid\xc3\xa4t, joita etsim\xc3\xa4\xc3\xa4n l\xc3\xa4hdettiin.'